b'\n_START_ARTICLE_\nDoris Debenjak\n_START_SECTION_\n\xc5\xbdivljenje in delo\n_START_PARAGRAPH_\nDoris Krisch se je rodila v Ljubljani star\xc5\xa1em Ko\xc4\x8devarjem. Odra\xc5\xa1\xc4\x8dala je s sloven\xc5\xa1\xc4\x8dino in nem\xc5\xa1\xc4\x8dino, ni se pa nau\xc4\x8dila ko\xc4\x8devarskega nare\xc4\x8dja. Poro\xc4\x8dila se je s slovenskim filozofom in prevajalcem Bo\xc5\xbeidarjem Debenjakom, s katerim je bila poro\xc4\x8dena do smrti._NEWLINE_Diplomirala je leta 1959 iz nem\xc5\xa1\xc4\x8dine in angle\xc5\xa1\xc4\x8dine s knji\xc5\xbeevnostjo na Filozofski fakulteti v Ljubljani. Potem je eno leto pou\xc4\x8devala na u\xc4\x8ditelji\xc5\xa1\xc4\x8du v Novem mestu. Od leta 1960 je delala kot asistentka in potem kot lektorica za nem\xc5\xa1\xc4\x8dino na oddelku za germanske jezike in knji\xc5\xbeevnosti na Filozofski fakulteti v Ljubljani. Od leta 1982 dalje je prevajala kot samostojna kulturna delavka iz nem\xc5\xa1\xc4\x8dine v sloven\xc5\xa1\xc4\x8dino in obratno. Od leta 1988 do leta 1991 je bila predsednica Zveze znanstvenih in tehni\xc4\x8dnih prevajalcev Jugoslavije. Med drugim je glavna avtorica najve\xc4\x8djega slovensko-nem\xc5\xa1kega ter nem\xc5\xa1ko slovenskega slovarja, katera je izdala skupaj z mo\xc5\xbeem ter s sinom Primo\xc5\xbeem. Tudi monumentalno prevajanje Valvasorjeve Slave vojvodine Kranjske je bil zastavljeno in izpeljano kot veliki projekt dru\xc5\xbeine Debenjak, za kar so vsi trije prejeli odlikovanje Republike Slovenije - Red za zasluge. Prof. Doris Debenjak ga je \xc5\xbeal prejela \xc5\xa1ele posthumno._NEWLINE_Doris Debenjak je bila \xc4\x8dlanica Dru\xc5\xa1tva Ko\xc4\x8devarjev staroselcev, ki so ga ustanovili leta 1992 v Ko\xc4\x8devskih Poljanah. 8. decembra 2002 je bila na ob\xc4\x8dnem zboru v Ob\xc4\x8dicah izvoljena kot \xc4\x8dlanica upravnega odbora.'